عادل خان

**عادل خان** ايک پاکستانی نژاد نارویجن اداکار، گلوکار اور رقاص ہيں۔ وہ فاکس نامی امريکی ٹی وی چينل کے مقابلہ رقص پروگرام " اچھا، تمہارا خيال ہے کہ تمہيں رقص کرنا آتا ہے " کی طرز پر بنے نارویجن پروگرام " رقص کا بخار " کو جیت کر راتوں رات ناروے بھر ميں مشہور ہو ئے۔ يہ پروگرام 2006ء ميں ناروے کے ٹی وی چينل ٹی وی ناروے پر قسط وار پيش کيا گيا تھا۔

## سوانح حیات

### پیدائش و خاندانی پس منظر

عادل خان 3 فروری 1983ء کو ناروے کے دار الحکومت اوسلو ميں پيدا ہوئے۔ عادل کے والد کا تعلق راجپوتوں کی ذيلی شاخ تھتھال سے ہے، جبکہ ان کی والدہ پشتونوں کے درانی قبیلے سے تعلق رکھتی ہيں۔ وہ پاکستانی نژاد نارویجن سابقہ گلوکارہ، ریکارڈ پروڈیوسر، فلم ہدایتکار اور حقوق نسواں کی علمبردار دیا خان کے چھوٹے بھائی ہیں۔

### رقص و موسيقی
عادل کا تعلق ايک ثقافتی گھرانے سے ہے۔ عادل کے والد ناروے ميں مختلف ثقافتی سرگرمیوں کے روح و رواں رہے ہيں۔ انھوں نے پاکستانی کلاسيکی موسيقی اور ديگر پاکستانی تخليقی روايات کو ناروے ميں متعارف کرانے کے سلسلے ميں بہت زيادہ کام کيا ہے۔ چنانچہ يہ قدرتی سی بات تھی کہ عادل نے اپنی بڑی بہن دیا خان کی طرح کم عمری ميں ہی موسيقی سيکھنا شروع کر دی۔ اگرچہ انھوں نے کچھ سالوں بعد موسيقی کو خيرباد کہ ديا، ليکن ابتدائی عمر ميں موسيقی کی تربيت بعد ميں ميوزيکل تھيٹر ميں ان کے بہت کام آ ئی

2009ء ميں عادل خان کو امريکی صدر بارک اوبامہ کی بہن آؤما اوبامہ کے ليے مائیکل جیکسن کا مشہور زمانہ گانا "مين ان دا مرر" گانے کا موقع ملا۔
يہ تقريب سرکاری نارویجن ٹیلی ويژن کی جانب سے افریقا کے لیے چندہ جمع کرنے کے سلسلے میں منعقد کی گئی تھی۔

1997ء ميں بريک رقص نے عادل کی توجہ اس قدر اپنی جانب مبذول کروا لی کہ انھوں نے اپنی تمام تر توانائیاں اس پر خرچ کرنا شروع کر ديں۔ 1999ء ميں انھوں نے اپنے دوستوں کے ساتھ مل کر " فلور نائٹس " نامی ڈانس گروپ کی بنياد رکھی۔ انھوں نے بريک ڈانس ميں جان توڑ محنت کی چنانچہ تھوڑے ہی عرصے ميں انہيں بريک ڈانس حلقوں ميں بہت احترام سے ديکھا جانے لگا۔ عادل خان ڈنمارک کے دار الحکومت کوپن ہیگن ميں بھی رہے ہيں، جہاں وہ انتہائی معتبر ڈانس گروپ " نيچرل ايفيکٹس " کے رکن رہے ہيں۔ عادل خان نے بہت سے ملکی اور غير ملکی رقص کے مقابلے جيتے ہيں، جيسے " B-boy Rumble 1999 " ميں نارویجن چيمپئین، " Scandinavian Battle Of The Year 2001 " ميں اسکنڈےنيوين چيمپئین اور سویڈن کے شہر مالمو ميں منعقدہ " Time 2 Battle " ميں بھی اسکنڈےنيوين چيمپئین بنے . ليکن جس نے عادل کی زندگی بدل کر رکھ دی، وہ ٹی وی ناروے کا پروگرام رقص کا بخار تھا۔ اس مقابلے کی جيت نے عادل خان کو ملک گير شہرت اور مقبوليت عطا کی۔ يہی مقبوليت بعد ميں عادل کے اداکار بننے کا باعث بنی۔ عادل اپنی رقص کی صلاحيتوں ميں مزيد نکھار چاہتے تھے۔ لہذا وہ رقص کا بخار کی فتح کے بعد امريکہ کے شہر لاس اینجلس منتقل ہو گئے۔ جہاں وہ امريکہ کے بہترين ڈانس گروپ کويسٹ کريو کے رکن رہے .

### اداکاری
رقص کا بخار کی فتح سے ملنے والی مقبوليت کے باعث عادل خان کو ناروے کے بڑے بڑے تھيٹروں سے اداکاری کے لیے پيشکشيں آنا شروع ہو گئیں۔ تاہم انھوں نے سب سے پہلے جس ڈراما ميں حصہ ليا، اس کا نام ويسٹ سائیڈ اسٹوری ہے۔ اس ڈراما میں انھوں نے " برنارڈو" کا کردار ادا کيا۔ اس کے بعد وہ لاس اينجلس چلے گئے، ليکن ناروے سے آنے والی اداکاری کی پيشکشوں انھیں یہاں بھی موصول ہوتی رہیں۔ جس کی وجہ سے وہ 2007 ء ميں ناروے واپس آ گئے۔ ناروے واپسی کے بعد انھوں نے " دی نٹ کر يکر " ميں حصہ ليا۔ اس ڈرامے میں ان کا کردار مرکزی تھا۔ بعد ازاں انھوں نے مزيد ڈراموں ميں کام کيا۔ دی جنگل بک نامی ڈرامے کے مرکزی کردار " موگلی " کی ادا ئیگی پر آپ کی بہت زيارہ تعريف کی گئی اور آپ کو ہيڈا ايوارڈ کے لیے نامزد کيا گيا۔
عادل خان ناروے کے کم عمر ترين اداکار ہيں جو اس اہم ايوارڈ کے لیے نامزد ہوئے ہیں

### نارویجن ہنر

عادل خان 2011ء سے نارویجن ہنر (Norske Talenter) پر ایک منصف کے فرائض انجام دیں گے۔
نارویجن ہنر گاٹ ٹیلنٹ (Got Talent ) سلسلے کی نارویجن شکل ہے۔ یہ ایک ایسا شو ہے جس میں ناروے سے تعلق رکھنے والے گلوکار، رقاص، شعبدہ باز اور مزاحیہ فنکار اپنی اپنی صلاحیتوں اور ہنر کا مظاہرہ کریں گے۔ پروگرام کے فاتح کو ایک مخصوص رقم انعام کے طور پر دی جائے گی۔ عادل غیر ملکی پس منظر سے تعلق رکھنے والے پہلے نارویجن ہیں جو ایک ریالٹی شو کے منصف مقرر کیے گئے ہیں

## اعزازات
* 31 مئی 2006ء ميں نارویجن نوجوانوں کے ليئے رفاعی کاموں کی وجہ سے آپ کو انجمن سرطان نے ايوارڈ سے نوازا۔ اس ايوارڈ نے عادل خان کو ناروے کی ان اہم شخصيتوں کی صف ميں کھڑا کر ديا، جن ميں ناروے کی سابقہ وزير آعظم گرو ہارلم برنت لاند کے علاوہ ديگر بڑے بڑے نام شامل ہيں۔
* 2006ء -2007ء کے دوران آپ " فری " ( FRI ) کے پہلے اور آخری " خیر سگالی کے سفير" ( goodwill ambassador ) رہے ہيں۔ فری ايک ايسی اصلاحی مہم تھی جو ناروے کی وزارت صحت و سماجی بہبود نے شروع کی تھی، اس مہم کا مقصد نوجوانوں ميں سگريٹ اور ديگر نشہ آور اشيا کے استعمال کی حوصلہ شکنی کرنا تھا۔
* 2008ء ميں عادل خان کو ان کی فنی خدمات پر اوسلو کی شہری حکومت نے اوسلوشہر فنکار ايوارڈ سے نوازا۔

## پیشہء اداکاری

## خلاصہ
ادل خان ایک پاکستانی نژاد نارویجین اداکار، گلوکار اور رقاص ہیں جنھوں نے 2006ء میں نارویجن ٹی وی شو "رقص کا بخار" جیت کر شہرت حاصل کی۔ وہ اوسلو میں پیدا ہوئے اور ایک ثقافتی گھرانے سے تعلق رکھتے ہیں۔ ان کے والد پاکستانی کلاسیکی موسیقی کو ناروے میں متعارف کرانے میں سرگرم رہے جبکہ ان کی بہن دیا خان بھی معروف گلوکارہ اور حقوق نسواں کی علمبردار ہیں۔ عادل نے ابتدا میں موسیقی سیکھی مگر بعد میں رقص کی طرف راغب ہوئے، خصوصاً بریک ڈانس میں مہارت حاصل کی۔ انھوں نے مختلف بین الاقوامی مقابلے جیتے اور لاس اینجلس میں مشہور ڈانس گروپ "کوئسٹ کریو" کا حصہ بھی بنے۔ رقص میں کامیابی کے بعد وہ تھیٹر اور ٹی وی کی دنیا میں داخل ہوئے اور "دی جنگل بک" میں موگلی کا کردار ادا کر کے ہیڈا ایوارڈ کے لیے نامزد ہوئے۔ وہ ناروے کے مشہور رئیلٹی شو "نارویجن ہنر" کے منصف بھی بنے اور کئی سماجی خدمات پر ایوارڈز حاصل کیے، جن میں اوسلو سٹی آرٹسٹ ایوارڈ اور کینسر سوسائٹی ایوارڈ شامل ہیں۔

## بیرونی روابط

آفیشل سائیٹ

## حوالہ جات

زمرہ:1983ء کی پیدائشیں
زمرہ:بقید حیات شخصیات
زمرہ:پاکستانی نژاد ناروینی
زمرہ:پشتون شخصیات
زمرہ:پنجابی شخصیات
زمرہ:نارویجن مرد اسٹیج اداکار
زمرہ:نارویجن مرد فلمی اداکار
زمرہ:نارویجن مرد ٹیلی ویژن اداکار
زمرہ:ناروے کی شخصیات
زمرہ:نارویجن مرد رقاص
زمرہ:اداکار